  Анжелика Тихонова корреспондент 24-тӥ куартолэзе Ижкарын «П. И. Чайковскийлэн вордӥськем шаераз» литературая фестивалез усьтозы. Ужрадэ тодмо ӟуч режиссёр, Михалковъёслэн выжыысьтызы потэм Егор Кончаловский вуоз. Со сярысь Удмуртиысь тӧролэн но кивалтэтлэн пресс-службазы ивортэ. Фестивалез усьтон улсын Славян гожъяськетлэн но лулчеберетлэн нуналэзлы сӥзем Литература концерт ортчоз, ужрад 18 час 30 минутэ кутскоз.  Литературая фестиваль улсын 23-28 куартолэзе гожъясьёсын - Сергей Михалков нимо литературая конкурслэн лауреатъёсыныз пумиськонъёс, выль книгаосын тодматонъёс, театр коллективъёслэн возьматонъёссы улсын туала драматургиен тодматскон, Николай Гоголь нимо бульварын «Книга аллеяос», Киров нимо паркын Литературая шулдыръяськонъёс, Россиысь но дуннеысь калыкъёслэн кылъёсынызы шара лыдӟонъёс, лекциос но мастер-классъёс, литература шудонъёс но кылбурчиослы баттлъёс, адӟытонъёс радъялозы. 23-тӥ куартолэзе П. И. Чайковскийлэн музей-юртаз «Россиысь но СНГ-е пырись кунъёсысь калыкъёслэсь йӧскалык литератураоссэс азинтон» конференци ортчоз. Литературая фестивалез Удмуртиысь йӧскалык лыдӟетъюрт, улосвылысь Лулчеберет удысысь ветеранъёслэн кенешсы радъяло. Ужрад Азьмуртлэн грантъёсын фондэз, Удмуртиысь лулчеберетъя министерство но Россиысь лулчеберетъя фонд юрттэмен ортчоз.  Тодэ вайытом, фестиваль улсын 24-тӥ куартолэзе Вотка ёросысь Июльской черкогуртысь лыдӟетъюртлы Сергей Михалковлэсь нимзэ сётонэн герӟаськем сӥё-дано ужрад ортчоз.  Тегъёс: Лулчеберет Ижкар Литература Удмуртия Чайковский фестиваль  